Et ægtepar måtte aflyse den planlagte fejring af deres guldbryllup, fordi manden igennem en længere periode har været indlagt på Aalborg Universitetshospital. Men den store mærkedag skulle markeres, mente sygeplejerskerne på Thorax Intensiv Afsnit, hvor manden er indlagt. Det skriver Aalborg Universitetshospital på Facebook. Sygeplejerskerne på afdelingen lavede derfor en æresport, dækkede op til kaffebord og tog imod guldbrud, børn og svigerbørn med sang. - Stort tillykke, Karen og Finn, skriver Aalborg Universitetshospital på Facebook, hvor de har delt en video af den modtagelse guldbruden Karen modtog på stuen, hvor hendes mand er indlagt. Se den rørende video her Sygeplejersker hyldes I kommentarsporet til Facebook-opslaget, som er delt over 200 gange, hyldes sygeplejerskerne for deres påfund. - Fantastiske sygeplejersker der yder en ekstra stor indsats og hver dag gør en forskel. Jeg har så meget respekt for vores sundhedspersonale, skriver Tina Voersaa. - Jeg kender hverken Karen eller Finn, men har alligevel våde øjne. Sikke et menneskeligt overskud hos personalet, hvor er det rørende, skriver Karina Østergaard. Og guldbrudeparrets familie takker også for opmærksomheden. - Et kæmpe tak til personalet, fordi I gjorde dagen mindeværdig for mine forældre, skriver Gitte Ladefoged.

Referat:
Sygeplejersker på Aalborg Universitetshospital tog affære, da ægtepars guldbryllupsfest blev aflyst.